Document ID: 32009R0020

REGULAMENTUL (CE) NR. 20/2009 AL COMISIEI
din 13 ianuarie 2009
de adoptare a specificațiilor modulului ad-hoc din 2010 privind armonizarea vieții profesionale cu viața de familie conform prevederilor Regulamentului (CE) nr. 577/98 al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1), în special articolul 4 alineatul (2),
întrucât:
(1)
Regulamentul (CE) nr. 365/2008 al Comisiei din 23 aprilie 2008 de adoptare a programului de module ad-hoc, care acoperă anii 2010, 2011 și 2012, pentru ancheta prin sondaj asupra forței de muncă, prevăzută prin Regulamentul (CE) nr. 577/98 al Consiliului (2) cuprinde un modul ad-hoc privind armonizarea vieții profesionale cu viața de familie.
(2)
Decizia 2008/618/CE a Consiliului din 15 iulie 2008 privind liniile directoare ale politicilor de ocupare a forței de muncă ale statelor membre (3), „Foaia de parcurs privind egalitatea între femei și bărbați” (4) a Comisiei Europene și Pactul european pentru egalitatea de șanse între femei și bărbați (5) încurajează statele membre să ia măsuri pentru promovarea unui echilibru mai bun între viața profesională și cea de familie pentru toate persoanele, în ceea ce privește îngrijirea copiilor, structurile de îngrijire pentru alte persoane aflate în întreținere și promovarea concediului parental, atât pentru femei, cât și pentru bărbați. În consecință, este necesar să se dispună de o serie de date complete și comparabile privind armonizarea vieții profesionale cu viața de familie, în vederea monitorizării progreselor înregistrate în realizarea obiectivelor Strategiei europene privind ocuparea forței de muncă și în vederea măsurării impactului politicilor recente în acest domeniu.
(3)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
O listă detaliată a informațiilor, care vor fi culese în 2010 prin modulul ad-hoc privind armonizarea vieții profesionale cu viața de familie, sunt stabilite în anexă.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 ianuarie 2009.

Labels: 12
0
9